Nuwe honde vir polisiediens gesoekArgieffoto: www.flickr.com Lt.kol. André Traut, Wes-Kaapse polisiewoordvoerder, het gesê die polisie is dringend op soek na honde wat opgelei kan word om saam met die polisie te werk. “Honde speel ŉ sleutelrol in die beveiliging en beskerming van ons landsburgers en word op verskeie maniere gebruik soos om misdadigers aan te keer, tydens soek-en-reddingsoperasies of om plofstof of dwelms op te spoor, om maar net ŉ paar te noem,” het Traut gesê. Hy het gesê Duitse herdershonde, malinois-honde, rottweilers, Jack Russells, labradors en skaaphonde tussen die ouderdom van tien maande en twee jaar kan gebruik word. Wanneer die honde aanvaar is, word hulle aan polisiebeamptes toegeken wat reeds ŉ streng keuringsproses en ’n opleidingskursus van vier maande ondergaan het om korrek met die honde te werk. Persone wat graag honde wil skenk kan die bevelvoerder van die Kaapstadse Honde-eenheid, lt.kol. Ivan Myers, bel by 021 506 2077 of 021 506 2063.